Marianne Jelved (RV), 2003-02-05:
Regeringens brud på folkeskoleforliget i april 2001
i forbindelse med ophævelse af den obligatoriske modersmålsundervisning gjorde jo, at det var nemt at slippe af med SF og Det Radikale Venstre, dengang Socialdemokratiet gav op og gik fra de fælles bestræbelser, som Socialdemokratiet og Det Radikale Venstre havde. Socialdemokratiet valgte Danmarks Lærerforening frem for samarbejdet med Det Radikale Venstre og SF, det har vi noteret os.
Det er utrolig vigtigt, at folkeskolen lever op til det formål, som skolen har, og at børnene lærer at læse tidligst muligt og bliver så dygtige, som de overhovedet kan blive det.
Så det er vi for i Det Radikale Venstre.
Men vi mener, at styrket faglighed er afhængig af noget helt andet end det, de fire forligspartier nu er gået sammen om.
Det er nemlig afhængig af meget andet end flere timer, og det er afhængig af meget andet end holddeling efter evner i korte kurser.
Og jeg anerkender, at vi var nået langt, inden Socialdemokratiet gik.
Men det helt afgørende for Det Radikale Venstre er, at lærernes faglige kompetence er høj.
Det giver overblik, personlig sikkerhed og dermed overskud til at differentiere undervisningen, så alle børn får optimale udfordringer.
Det gør det muligt at slippe den planlagte undervisning - det er nemlig det, det handler om, når man underviser - og gribe de bidrag, børnene kommer med i deres aktive deltagelse i undervisningen, således at børnene aktivt er med til at opsuge viden, skabe viden og dele viden i deres læringsproces sammen med de andre børn.
Der er intet af det her i folkeskoleforliget, intet!
Fagligt kompetente lærere har langt større mulighed for at bruge fagets stofområder, arbejdsformer, udtryksformer og redskaber osv. i læringsprocessen end lærere, der ikke har så stor en faglig kompetence, og de har langt større mulighed for virkelig at gøre det, der er intentionen i 1993-loven, nemlig at tage udgangspunkt i det enkelte barn.
Målet er barnets læring, som er til gavn for den enkelte på såvel kort som lang sigt.
Det forudsætter frihed til læreren; her bliver lærerens frihed indskrænket.
Jeg skal gøre opmærksom på, at ikke alle de ca. 60.000 lærere, der findes i Danmark i dag, underviser i deres linjefag.
Det er jo først nu, der kommer lærere ud med fire linjefag.
Lærernes efter/videreuddannelse har førsteprioritet og har haft det i forhandlingerne, hvor vi har været med.
Men der er intet af det i det, der nu er lavet af forlig.
Jeg anerkender, at der er en styrkelse af ledelsens uddannelse med et diplom for ledelse.
Vi mener, at ledelsen har et meget stort ansvar for at skabe et udviklingsmiljø i skolen, hvor man sikrer sig, at undervisningens planlægning efter § 18 og en løbende evaluering efter § 13 - vi har været inde på det - også bliver efterlevet.
Både danske og internationale undersøgelser viser, at der inden for de rammer, vi har i dag i folkeskoleloven, ikke er nogen nødvendig sammenhæng mellem flere timer og det faglige udbytte.
Med skoleforliget sættes der nu statslige mål, og det går ind i læringsprocessen, ind i skoleforløbet, og det er det, Det Radikale Venstre ikke vil medvirke til.
Jeg kan godt forstå, at mange, som ikke går i skolens omegn til hverdag, har svært ved at se forskellen, men her er der sket et indgreb i tilliden til lærerne.
Der skal laves beskrivelser af, hvordan man kommer fra det ene trinmål til det andet.
Det skal ministeren gøre.
Kommunerne skal sikre, at der er nogle beskrivelser, som man kan følge fra det ene trinmål til det andet.
Lærerforeningens formand har kaldt det for kogebogsundervisning, men det var på et tidspunkt, hvor han ikke var involveret, som han blev det.
dette skift i folkeskolens regi.
Vi er ærgerlige over, at der i forligsteksten lægges op til, at nu bliver forældrene kontrollanter af lærerne og undervisningen.
Efter folkeskolens formål er forældrene samarbejdspartnere.
Det er en meget, meget uheldig formulering, og jeg beklager, at Socialdemokratiet har bidraget til det. Så vil jeg gerne igen fremhæve Niels Egelunds i citat fagbladet Folkeskolen, hvor han gør det fuldstændig klart - og jeg har sagt det under forhandlingerne adskillige gange - at de internationale undersøgelser viser, at jo større frihed
lærerne har, jo bedre bliver resultaterne.
Det er den vej, man går i resten af verden.
Det, der er sket med folkeskoleforliget nu, er, at man går tilbage til en skole, som ikke har fremtiden i sig.
Jeg håber selvfølgelig, at det gør så lidt skade som overhovedet muligt, men jeg vil love, at debat omkring folkeskolen og folkeskolens indhold, folkeskolens arbejde, bliver der ved med at være.
Der skal heller ikke være tvivl om, at Det Radikale Venstre vil bruge sine mandater til at forbedre de muligheder, skolen bør have for at sikre de bedst mulige vilkår for at få så dygtige børn som overhovedet muligt.
Det giver dette forlig ikke anledning til.